–Merkittävät investoinnit julkisen avaimen CommisSign-järjestelmään (0,45 miljoonaa euroa). Nykyiset laitteistot ja ohjelmistot ovat vanhoja, eivätkä ne tue uusimpia salaukseen liittyviä yhteyskäytäntöjä, jotka tulevat pakollisiksi vuonna 2016. Lisäksi on tärkeää, että komissio parantaa sisäisiä järjestelmiään ”sähköisestä tunnistamisesta ja sähköisiin transaktioihin liittyvistä luottamuspalveluista sisämarkkinoilla annetussa asetuksessa” säädettyjen vaatimusten mukaisesti. Julkisen avaimen CommisSign-järjestelmän parantaminen lisää myös suojattujen sähköpostiviestien turvallisuutta ja käytettävyyttä matkapuhelimissa. Myös muut toimielimet ovat parantamassa järjestelmiään, ja on ratkaisevan tärkeää, että komission julkisen avaimen CommisSign-järjestelmä toimii yhteen muiden toimielimien tulevien EU:n turvaluokitellun tiedon käsittelemiseen tarkoitettujen järjestelmien kanssa.

Kaikki EU:n toimielimet ovat tarkastelleet lyhyen ja keskipitkän aikavälin turvallisuustarpeitaan Pariisissa marraskuussa 2015 ja Brysselissä maaliskuussa 2016 tehtyjen iskujen seurauksena. Vuoden 2017 talousarvioesitykseen on sisällytetty turvallisuuteen liittyviä lisäelementtejä lähes kaikkien toimielimien osalta. Joissakin tapauksissa turvallisuustoimenpiteiden ja -laitteistojen vahvistamista on kuitenkin nopeutettava, mikä edellyttää lisäresursseja jo vuonna 2016.

–Rakennusten suojelu ja turvaaminen (400 000 euroa): Jotta rakennuksia voidaan suojella ulko- ja sisäpuolelta, JDE-rakennuksen julkisivua on korjattava. Lisäksi on tärkeää suojata ympäristö paremmin (ajoesteet) sekä vahvistaa sisäänkäyntejä ja turvallisuutta itse rakennuksen sisällä.

Komiteoiden yhdistetty esitys on yhteensä 712 605 euroa, ja siinä otetaan huomioon tilojen yhteiskäyttö. Määrä jakautuu niin, että ETSK:n osuus on 415 000 euroa ja alueiden komitean 297 605 euroa. Tuloksena on komiteoiden turvallisuusmäärärahojen lisääminen vuonna 2016 4,2 miljoonasta eurosta 4,9 miljoonaan euroon.

–Alueelliset turvallisuusvastaavat (525 000 euroa): Laskelmat maakohtaisista uhka-arvioista osoittavat selvää tilanteen heikkenemistä Lähi-idässä ja Pohjois-Afrikassa. Nykyiset 34 alueellista turvallisuusvastaavaa ovat ylityöllistettyjä, sillä luokkiin ”merkittävä”, ”korkea” ja ”kriittinen” riski kuuluvien maiden määrä on lisääntynyt 26:sta 33:een. Jotta kattavuus voidaan laajentaa niin, että kaikissa maissa, joissa riski on ”korkea” tai ”kriittinen” (Lähi-itä, Sahel ja muut), on yksi alueellinen turvallisuusvastaava, tarvitaan 14 uutta sopimussuhteista toimihenkilöä niihin 14 edustustoon, joissa ei tällä hetkellä ole alueellista turvallisuusvastaavaa. Kuusi edustustoa, joissa riski on jo ”merkittävä”, uudelleenluokitellaan todennäköisesti ”korkean” riskin maiksi, mihin ovat syynä öljyn ja raaka-aineiden hintojen lasku, talouden heikkeneminen, vallanvaihdos ja lisääntyvä terrorismin riski. Näihin tarvitaan kuusi uutta sopimussuhteista toimihenkilöä. Libyan edustuston uudelleenavaamista ennakoiden ja loman, koulutuksen tai sairauden vuoksi poissaolevien alueellisten turvallisuusvastaavien korvaamiseksi tarvitaan neljä alueellista turvallisuusvastaavaa, jolloin kokonaismäärä olisi 24 sopimussuhteista toimihenkilöä. Esitetty määrä kattaa palkat ja virkamatkakulut.

–Panssaroidut ajoneuvot (1 750 000 euroa): Turvallisuustilanteen heikkeneminen edellyttää panssaroitujen ajoneuvojen sijoittamista uusiin edustustoihin, kuten Ugandaan (1 ajoneuvo) ja Gaziantepin toimistoon (1 ajoneuvo). Lisäksi osa nykyisistä ajoneuvoista on vaihdettava, ja joissakin tapauksissa edustusto tarvitsee lisäajoneuvon kattamaan lisääntyneen käytön. Tämä on tilanne Burundissa, Etiopiassa, Mauritaniassa, Nigeriassa ja Sudanissa (1 ajoneuvo kuhunkin). Seitsemän uuden panssaroidun ajoneuvon kustannukset ovat 1,75 miljoonaa euroa.

–Turvavarustus ja paikalliseen turvallisuusinfrastruktuuriin liittyvät työt (51 000 euroa): Korkean riskin maissa sijaitsevista edustustoista ainakin kymmenessä olisi parannettava turvallisuuslaitteita. Näiden töiden lisäksi olisi toteutettava edustuston tasolla järjestettäviä paikallisia töitä, jotka koskevat vartiokoppeja, vartiointirakennuksia, tiesulkuja ja muita fyysisiä esteitä (räjähdysseinät, aidat) jne. Toteutuksen valvontaan tarvitaan sopimussuhteinen toimihenkilö, jolla on tarvittava asiantuntemus, ja myös virkamatkakustannukset on otettava talousarvioon.

–Paikallinen turvallisuuteen liittyvä koulutus (165 000 euroa): Lisämäärärahoilla katetaan täsmennetympi ammatillinen koulutus edustustoissa (45 000 euroa), vihamielisessä ympäristössä työskenteleville tarkoitettu HEAT-koulutus (100 000 euroa) ja päätoimipaikan turvallisuushenkilöstölle ja alueellisille turvallisuusvastaaville tarkoitettu ulkoisen turvallisuuden erikoiskoulutus (20 000 euroa).

–Riskinhallintakapasiteetti (11 000 euroa): Riskinhallintakapasiteetin vahvistamiseksi esitetään, että päätoimipaikkaan lisätään yksi sopimussuhteinen toimihenkilö. Kyseinen henkilö varmistaisi läheisessä yhteistyössä komission ja neuvoston kanssa turvallisuusriskien nopean käsittelyn kattavan turvallisuusriskien arvioinnin perusteella.

4. Rahoitus

Maksusitoumusmäärärahojen lisäys ehdotetaan otettavan liikkumavarasta otsakkeessa 5 Hallinto. Maksusitoumusmäärärahojen uudelleenkohdentaminen olemassa olevista varoista ei ole mahdollista, koska on katettava ennustettua suurempi palkkojen ja eläkkeiden tarkistus.

Vastaavat maksumäärärahat voidaan kuitenkin saada kohdentamalla uudelleen jo käytettävissä olevia määrärahoja. Vuoden 2015 lopussa ITERin budjettikohtaan 32 05 01 02 otettiin käyttötarkoitukseensa sidottuja tuloja määrä, joka vastaa eurooppalaisen ITER-yhteisyrityksen (Fusion for Energy) talousarvion toteutusta vuodelta 2014. Koska nämä määrärahat ovat käytettävissä, vastaava määrä uusia maksumäärärahoja voidaan kohdentaa uudelleen muualla vuoden 2016 talousarviossa.

Koska otsakkeeseen 5 liittyvät tämän lisätalousarvioesityksen tarpeet koskevat jaksottamattomia määrärahoja, tarvittavien maksumäärärahojen määrän on vastattava sitoumuksia. Näin ollen komissio ehdottaa, että maksumäärärahojen 15,8 miljoonan euron lisäys otsakkeessa 5 kompensoidaan vähentämällä sama määrä budjettikohdasta 32 05 01 02 otsakkeessa 1 a.





5. Tiivistelmätaulukko monivuotisen rahoituskehyksen otsakkeittain